《偈五十三首 其五十一》
宋代·释克勤

一向孤峰独宿，目视云霄。虽则不埋没宗风，无乃太高生。

一向十字路口，土面灰头，利物应机。虽则埋没自己，无乃太屈辱生。

况明悟之士，顶门具眼，肘后有符。出没卷舒，得大自在。

动若浮云，止犹谷神。或可以孤峰独宿，不碍土面灰头。

或土面灰头，不碍孤峰独宿。恁么中有不恁么，不恁么中却有恁么。

瑞气逢嘉运，灵苗触处春。

作者简介：释克勤（一○六三～一一三五），字无著，号佛果，彭州崇宁（今四川郫县西北）人。俗姓骆。为南岳下十四世，五祖法演禅师法嗣。历住妙寂、六祖、昭觉等寺。徽宗政和中诏住金陵蒋山，敕补天宁、万寿。高宗建炎初，又迁金山，赐号圆悟禅师。改住云居，复领昭觉。绍兴五年卒，年七十三。赐号灵照，谥真觉禅师（《建炎以来系年要录》卷一○○作正觉）。事见《鸿庆居士集》卷四二《圆悟禅师传》，《嘉泰普灯录》卷一一、《五灯会元》卷一九有传。今录诗七十二首。